Diari Oficial de la Generalitat Valenciana


Sumari del DOGV 9806, del 11-03-2024 (2024/1982)

RESOLUCIÓ de 15 de febrer de 2024, de la consellera de Justícia i Interior, de concessió i gestió de la subvenció destinada al Consell Valencià de Col·legis de l'Advocacia per a indemnitzar les actuacions realitzades per les persones professionals de l'advocacia derivades de la prestació dels serveis d'orientació jurídica de proximitat i d'orientació jurídica en matèria d'emergència social i energètica recollida en la Llei 8/2023, de 27 de desembre, de pressupostos de la Generalitat per a l'exercici 2024.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9806

Data del DOGV
:   11-03-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/1982


Data del document
:   15-02-2024

Organisme emissor
:   Conselleria de Justícia i Interior

Tipus de document
:   Resolució

Descriptors 

:   * Conselleria de Justícia i Interior

RESOLUCIÓ de 15 de febrer de 2024, de la consellera de Justícia i Interior, de concessió i gestió de la subvenció destinada al Consell Valencià de Col·legis de l'Advocacia per a indemnitzar les actuacions realitzades per les persones professionals de l'advocacia derivades de la prestació dels serveis d'orientació jurídica de proximitat i d'orientació jurídica en matèria d'emergència social i energètica recollida en la Llei 8/2023, de 27 de desembre, de pressupostos de la Generalitat per a l'exercici 2024.  
 [2024/1982]  
  
  
  
Amb la finalitat de garantir l'accés de la ciutadania a la justícia, tant des del punt de vista dels seus drets com del seu exercici efectiu, s'han de desenvolupar actuacions i habilitar mesures que asseguren que la justícia és accessible a totes les persones, i generar condicions estructurals d'accés al servici públic de justícia que arriben a tota la ciutadania, sense que cap persona en quede exclosa. L'accés a la justícia ha de fer èmfasi especial a facilitar les condicions d'accés als grups més vulnerables i assegurar la seua adaptació permanent a la realitat social.  
  
En l'exercici 2021, i amb la finalitat d'aproximar la justícia a la ciutadania, es va instaurar en els municipis de més de 7.000 habitants que comptaven amb jutjats de pau assistits per personal de l'Administració de justícia, i que van manifestar-hi interés, els denominats JUSTIPROP, en les seus municipals destinades als jutjats de pau o en llocs adjacents, per a facilitar la prestació dels servicis d'informació a la ciutadania sobre servicis que presta l'Administració, recursos públics, tràmits administratius en els registres civil, mercantil i de la propietat i consultes electròniques, així com assessorament i orientació jurídica prèvia al procés i mediació.  
En l'exercici 2022, el servici s'estén a les poblacions capçaleres de partit judicial.  
En el present exercici, el servici d'informació, assessorament i orientació jurídica contindrà, també, matèries referides a l'emergència social i energètica, que podran prestar-se en les seus de l'Administració de la Generalitat i en les seus que depenguen de qualsevol de les entitats locals o corporacions de dret públic que hi mostren el seu interés.  
  
A través dels servicis d'orientació jurídica de proximitat (JUSTIPROP), s'oferix a la ciutadania un servici d'informació, orientació i assessorament jurídic pròxim sense la necessitat que hagen de desplaçar-se del seu lloc de residència, alhora que s'aprofiten els mitjans de què disposen estes entitats. S'aconseguix, d'esta manera, acostar l'Administració de justícia a la ciutadania en general i als col·lectius vulnerables en particular.  
Això suposa més facilitat per a l'exercici dels drets i interessos d'estos col·lectius vulnerables, i es garantix, així, el dret fonamental a la tutela judicial efectiva sense discriminació pel lloc de residència.  
  
D'altra banda, s'evita la judicialització de conflictes, facilitant la mediació i altres mitjans extrajudicials de resolució de controvèrsies, descongestionant simultàniament els jutjats i tribunals. D'esta manera, acostant la justícia a la ciutadania, i facilitant la mediació en els conflictes, es garantix que ningú es quede arrere en l'accés a la justícia.  
  
Amb estos objectius, la Llei 8/2023, de 27 de desembre, de pressupostos de la Generalitat per a 2024, en el programa pressupostari 112F «Atenció a les víctimes i accés a la justícia», arreplega la línia nominativa S0520, amb càrrec al capítol IV, amb la descripció i finalitat: «Indemnització de les actuacions realitzades per advocats/ades derivades de la prestació dels servicis d'orientació jurídica de proximitat i d'orientació jurídica en matèria d'emergència social i energètica».  
La línia es troba inclosa en el Pla estratègic de subvencions de la Conselleria aprovat per al període 2023-2025, amb la finalitat d'assegurar, en l'àmbit competencial de la Generalitat, el dret constitucional de totes les persones a la tutela judicial efectiva en condicions d'igualtat, facilitant l'accés a la justícia a tota la ciutadania, especialment a aquelles persones que pertanyen a col·lectius vulnerables, a través de la justícia de proximitat».  
La present resolució és l'instrument per mitjà del qual es concedixen i es gestionen les subvencions destinades a indemnitzar estes actuacions.  
Per tot el que s'ha exposat, a proposta de la directora general d'Atenció a les Víctimes i Accés a la Justícia, i de conformitat amb el que es preveu en l'article 168.1, apartat A, de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, d'acord amb el que establix la Llei 9/2022, de 30 de desembre, de pressupostos de la Generalitat per a l'exercici 2024, i en virtut de les competències establides en el Decret 124/2023, de 10 d'agost, del Consell, d'aprovació del Reglament orgànic i funcional de la Conselleria de Justícia i Interior, resolc:  
  
  
Secció primera  
Disposicions comunes  
  
Primera. Finalitat i objecte.  
La present resolució té per finalitat assegurar, en l'àmbit competencial de la Generalitat, el dret constitucional de totes les persones a la tutela judicial efectiva en condicions d'igualtat, facilitant l'accés a la justícia a tota la ciutadania, especialment a les persones que pertanyen a col·lectius vulnerables, a través de la justícia de proximitat.  
  
Constituïx l'objecte d'esta resolució la concessió i gestió de les subvencions destinades al Consell Valencià de Col·legis de l'Advocacia (d'ara en avant, CVCA), per la prestació dels servicis d'orientació jurídica de proximitat.  
  
Segona. Crèdit pressupostari  
Les actuacions i els servicis que constituïxen l'objecte de la present resolució es finançaran, de conformitat amb la Llei 8/2023, de 27 de desembre, de pressupostos de la Generalitat per a l'exercici 2024, amb càrrec al programa pressupostari 112F de la Direcció General d'Atenció a les Víctimes i Accés a la Justícia, de la Conselleria de Justícia i Interior. Es destinaran 1.000.000 € de la línia S0520, amb càrrec al capítol IV, amb la descripció i finalitat: «Indemnització de les actuacions realitzades per advocats/ades derivades de la prestació de servicis d'orientació jurídica de proximitat i d'orientació jurídica en matèria d'emergència social i energètica», amb el CVCA com a beneficiari.  
  
Esta subvenció resulta incompatible amb la percepció d'altres subvencions, ajudes, ingressos o recursos per al mateix objecte o finalitat, procedent de qualsevol altra administració pública o ens públic o privat, nacional, de la Unió Europea o d'organismes internacionals.  
  
  
Tercera. Règim jurídic aplicable.  
Estes subvencions es regiran, a més de pel que disposa esta resolució, pel que es preveu en la Llei 38/2003, de 17 de novembre, general de subvencions (Llei 38/2003, de 17 de novembre), el seu reglament de desplegament aprovat pel Reial decret 887/2006, de 21 de juliol; la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (Llei 1/2015, de 6 de febrer); la Llei 8/2023, de 27 de desembre, de pressupostos de la Generalitat per a 2024; la Llei 39/2015, d'1 d'octubre, del procediment administratiu comú de les administracions públiques; la Llei 1/1996, de 10 de gener, d'assistència jurídica gratuïta; i el Reglament d'assistència jurídica gratuïta, aprovat pel Decret 175/2021, de 29 d'octubre, del Consell, i altra normativa aplicable.  
  
  
Secció segona  
Actuacions realitzades per professionals de l'advocacia derivades de la prestació dels servicis d'orientació jurídica de proximitat i d'orientació jurídica en matèria d'emergència social i energètica  
  
Quarta. Entitats i persones beneficiàries.  
1. És beneficiari de la subvenció el CVCA. Al seu torn, en qualitat d'entitat col·laboradora, distribuirà als col·legis professionals de l'advocacia de la Comunitat Valenciana l'import de la subvenció que corresponga a l'activitat desenvolupada per cada un d'estos.  
2. Així mateix, són entitats i persones beneficiàries d'esta subvenció:  
a) Els col·legis de l'advocacia de la Comunitat Valenciana.  
b) Les persones professionals de l'advocacia que hagen realitzat actuacions o prestat servicis subvencionables en el marc d'esta secció segona de la present resolució.  
3. El CVCA rebrà les transferències de la Generalitat i distribuirà el crèdit entre els seus col·legis de l'advocacia. Estos, al seu torn, abonaran les indemnitzacions corresponents a les persones professionals de l'advocacia que hagen prestat els servicis d'informació, assessorament i orientació jurídica, de conformitat amb les actuacions subvencionables establides en el resolc quint.  
El CVCA informarà la Conselleria de Justícia i Interior de l'import de la compensació que li corresponga en relació amb la prestació dels servicis esmentats.  
  
Quinta. Actuacions subvencionables.  
Seran objecte de subvenció les actuacions que figuren en les certificacions presentades pel CVCA i els seus respectius col·legis professionals expedides entre l'1 de gener i el 31 de desembre de 2024, realitzades pels professionals de l'advocacia en les oficines de justícia de proximitat (Justiprop), situades en les seus que depenguen de l'Administració de la Generalitat o de qualsevol de les entitats locals o corporacions de dret públic que hi mostren el seu interés, consistents en:  
  
a) Informació a la ciutadania sobre servicis que presten l'Administració de la Generalitat i altres administracions i organismes públics en matèria d'accés a la justícia, mediació, assistència a les víctimes del delicte, protecció de drets i mecanisme de segona oportunitat i reducció de la càrrega financera; ubicació i dades de contacte de seus judicials, oficines d'assistència a les víctimes del delicte, oficines de denúncies i d'assistència a les víctimes de violència de gènere, servicis d'orientació i mediació (SOM); col·legis professionals de l'advocacia i de la procura; centres socials; Registre Civil i qualsevol altra entitat que preste servicis relacionats amb estes matèries.  
  
b) Informació a la ciutadania sobre recursos públics o privats als quals acudir per a la protecció i defensa dels seus drets i interessos legítims.  
c) Assessorament i orientació jurídics previs al procés per a les persones que pretenguen reclamar la tutela judicial dels seus drets i interessos, quan tinguen per objecte evitar el conflicte judicial o analitzar la viabilitat de la pretensió.  
d) Informació sobre tràmits administratius davant dels registres civil, mercantil i de la propietat.  
e) Suport a la ciutadania per a fer consultes electròniques de tràmits judicials o administratius en matèria de justícia i/o administració de justícia, en particular en matèria de justícia gratuïta, col·laborant amb els servicis d'orientació jurídica (facilitant les sol·licituds a les persones interessades, ajudant-los a omplir-les i a remetre-les al SOJ corresponent juntament amb la resta de documentació presentada, etc.), accedir als registres en els quals tinga la condició de persona interessada, amb autorització prèvia.  
f) Informació, assessorament i orientació jurídica en matèria d'emergència social i energètica.  
  
Sexta. Quantia i meritació de la subvenció.  
1. La prestació que cada professional de l'advocacia realitza diàriament en les dependències de les oficines de justícia de proximitat (Justiprop) es retribuirà amb el mateix import que corresponga a les següents bases i mòduls de compensació econòmica, que es fixen en l'annex II del Reglament d'assistència jurídica gratuïta aprovat pel Decret 175/2021, de 29 d'octubre:  
a) Servici de guàrdia, fins a sis assistències més l'IVA corresponent.  
  
b) Servici de guàrdia superior a sis assistències més l'IVA corresponent.  
S'entén per assistència tota actuació respecte d'una persona usuària d'este servici realitzada en el mateix dia.  
2. També podran ser objecte de subvenció les despeses que genere al CVCA i als seus col·legis professionals el cost de l'organització i el funcionament operatiu necessaris per a la prestació d'estos servicis, sempre que no siguen objecte de subvenció a través de les línies de subvenció derivades de la Llei 1/1996, de 10 de gener.  
3. El dret al cobrament de les actuacions subvencionables dels servicis d'informació, assessorament i orientació jurídica de proximitat es reportarà després de la presentació dels certificats a què es referixen els apartats sèptim i octau d'esta resolució.  
  
Sèptima. Termini i forma de justificació.  
1. Respecte de les actuacions subvencionables derivades de la prestació dels servicis d'orientació jurídica de proximitat que hagen realitzat les persones professionals de l'advocacia, el CVCA presentarà, davant de la Direcció General d'Atenció a les Víctimes i Accés a la Justícia, dins del mes natural següent al de finalització de cada bimestre, un certificat de la subvenció que haurà de contindre els extrems següents:  
  
a) Relació d'actuacions realitzades, amb la indicació del Justiprop i de la data en què s'han portat a cap. En el cas que el professional de l'advocacia acudisca a la corresponent oficina de justícia de proximitat i no realitze cap actuació, es farà constar este fet.  
  
b) Nom, cognoms i NIF, domicili, telèfon i correu electrònic de les persones ateses, desagregades per sexe, edat i col·lectius de persones vulnerables als quals pertanguen, si és el cas.  
En el cas que les persones ateses no autoritzen de manera expressa que quede constància de les seues dades, no es deixarà constància de nom, cognoms, NIF, domicili, telèfon ni correu electrònic.  
c) Objecte de l'actuació.  
d) Nom i cognoms dels professionals que hagen realitzat les actuacions.  
2. Respecte de les despeses que generen al CVCA i als seus col·legis professionals el cost de l'organització i el funcionament operatiu necessaris per a la prestació d'estos servicis, el CVCA presentarà, davant de la Direcció General d'Atenció a les Víctimes i Accés a la Justícia, abans de 30 de novembre de 2024, la certificació juntament amb la següent documentació per a la deguda justificació de la despesa:  
a) Un informe justificatiu en el qual se certifique, per la persona/ones representant/s del Col·legi amb capacitat legal per a això, que les despeses imputades són necessàries per al funcionament operatiu del servici, a més dels criteris que s'han seguit per a imputar la part proporcional o el percentatge que raonablement corresponga, d'acord amb els principis i les normes de comptabilitat.  
b) Relació classificada de despeses en què s'haja incorregut a conseqüència de la realització de l'activitat subvencionada, amb la identificació del creditor i del document, el concepte de la despesa, l'import desglossat (base imposable, IVA no recuperable o compensable, IRPF), la data d'emissió i la data de pagament.  
c) Llista detallada de les activitats realitzades amb personal propi, amb l'especificació per a cada una del personal que hi haja intervingut, la identificació de la nòmina corresponent amb la indicació del mes o el període, el percentatge imputat a esta i el desglossament d'imports (brut, net, retenció d'IRPF, seguretat social a càrrec del treballador, seguretat social a càrrec de l'entitat).  
d) Tots els documents justificatius de les despeses de funcionament, subvencionables conforme a dret, corresponents a les despeses directes i indirectes (nòmines, factures, rebuts i/o altres documents justificatius vàlids en dret) que es presenten, expedits de conformitat amb el que exigisca la normativa legal aplicable, així com els justificants de pagament d'estes despeses.  
e) Certificació, expedida per la persona/ones representant/s del Col·legi amb capacitat legal per a això, acreditativa que els imports relatius a l'Impost sobre el Valor Afegit o qualsevol altre impost indirecte que, si és el cas, figure en la relació de despeses no han sigut objecte de recuperació i/o compensació.  
3. Dins del concepte de despeses de funcionament, s'entendran incloses aquelles despeses materials i personals necessàries per a la correcta prestació del servici; i es consideraran despeses de funcionament les següents:  
a) Les despeses derivades, directament o indirectament, del personal que participa en l'organització dels servicis de JUSTIPROP.  
b) La despesa de les primes d'assegurança que cobrisca els accidents que puguen succeir en la prestació del servici.  
c) Les despeses derivades de la gestió administrativa i comptable i, si és el cas, de les auditories de qualitat de la prestació del servici.  
d) Les despeses destinades a donar publicitat als servicis entre els possibles usuaris, sempre que es faça constar que estan sufragats per la Generalitat.  
e) Les despeses de comunicació amb les persones professionals prestadores del servici, quan la comunicació siga necessària per a la prestació d'este servici.  
f) Les despeses en impresos que es necessiten per a la prestació dels servicis.  
g) Les despeses relatives a llocs web, telèfons mòbils utilitzats per a la prestació del servici i correu, missatgeria, buroSMS o, en definitiva, qualsevol element utilitzat per a prestar els servicis referits.  
  
Aquelles altres despeses degudament justificades sempre que s'acredite que resulten necessàries per al correcte funcionament operatiu i prestació del servici.  
  
Octava. Obligacions del CVCA.  
1. Amb caràcter general, el CVCA haurà de complir les obligacions que es recullen en el títol, X de la Llei 1/2015, de 6 de febrer, i en els articles 13 i 14 de la Llei 38/2003 i qualsevol altre requisit i obligació derivat de la normativa aplicable en matèria de subvencions.  
  
2. El CVCA, a més de complir les obligacions específiques que establix la present resolució, haurà de complir les següents:  
a) Complir l'objectiu, gestionar i realitzar de manera directa, o a través dels corresponents col·legis de l'advocacia i de les persones professionals col·legiades en estos, l'activitat en què es fonamenta la concessió de subvenció, en la forma, les condicions i el termini que establix la present resolució, aportant la documentació i les dades necessàries per a avaluar correctament les actuacions per la Direcció General d'Atenció a les Víctimes.  
b) Distribuir entre els seus col·legis respectius l'import de la subvenció que corresponga a cada un, en funció del nombre d'actuacions professionals realitzades i acreditades per estos davant del CVCA.  
  
c) Presentar bimestralment davant de la Direcció General d'Atenció a les Víctimes i Accés a la Justícia, els certificats d'actuacions professionals objecte d'esta resolució.  
d) Sotmetre's a les actuacions de comprovació i control financer que corresponen a la Intervenció de la Generalitat en relació amb l'ajuda concedida, aportant tota la informació que se li requerisca per a això i facilitar la inspecció i el control de la Generalitat, a través de la Direcció General d'Atenció a les Víctimes i Accés a la Justícia, amb la finalitat de conéixer qualsevol aspecte de l'activitat objecte de la subvenció, en els termes que preveu l'article 169 de la Llei 1/2015, de 6 de febrer.  
  
e) Acreditar davant de l'òrgan concedent estar al corrent en el compliment de les seues obligacions tributàries i davant de la Seguretat Social, de conformitat amb el que s'establix en l'article 13.1.e de la Llei 38/2003, general de subvencions, i 22 i 23 del seu reglament, aprovat pel Reial decret 887/2006, de 21 de juliol. Per a això, les entitats beneficiàries podran autoritzar la Conselleria a obtindre directament l'acreditació del compliment de les obligacions tributàries i amb la Seguretat Social mitjançant certificats telemàtics, de conformitat amb el que disposa el Decret 165/2010, del Consell, de 8 d'octubre, pel qual s'establixen les mesures de simplificació i reducció de càrregues administratives en els procediments gestionats per l'Administració de la Generalitat i el seu sector públic. En cas de no atorgar esta autorització, les entitats beneficiàries hauran d'aportar la documentació que acredite que estan al corrent de les obligacions esmentades. La Direcció General competent es reserva el dret de requerir a l'entitat si la informació obtinguda presenta alguna incidència.  
  
f) No alterar la finalitat de les subvencions i complir totes les obligacions que establix la legislació vigent per als perceptors de fons públics.  
  
g) De conformitat amb el que s'establix en l'article 16, 3, j de la Llei 38/2003, de 17 de novembre, en la seua condició d'entitat col·laboradora, el CVCA haurà de portar llibres i registres comptables específics en relació amb estes subvencions per a facilitar la seua justificació adequada i la comprovació del compliment de les condicions que establix esta resolució. D'estos llibres i registres específics es farà constar expressament a la Direcció General d'Atenció a les Víctimes i Accés a la Justícia.  
h) Conservar tota la documentació original justificativa de l'aplicació dels fons rebuts mentres puguen ser objecte de les activitats de comprovació i control.  
i) Després de la finalització de l'execució, el CVCA justificarà, davant de la Direcció General d'Atenció a les Víctimes i Accés a la Justícia l'aplicació de la subvenció percebuda i presentarà la documentació referida en el resolc onzé que acredite el compliment de l'objecte de la subvenció.  
  
Novena. Obligacions dels col·legis professionals de l'advocacia.  
a) Organitzar i realitzar, juntament amb el CVCA, les activitats o sessions formatives necessàries per a l'inici en la prestació del servici o actualització de coneixements.  
b) Presentar, mitjançant el CVCA, una memòria d'activitats que incloga la valoració de la qualitat de la prestació del servici realitzat.  
  
c) Coordinar-se amb la Direcció General d'Atenció a les Víctimes i Accés a la Justícia en relació amb les incidències sorgides en la prestació del servici.  
  
Desena. Obligacions de la Conselleria de Justícia i Interior en relació amb la subvenció de les actuacions corresponents a la present secció:  
1. La Conselleria de Justícia i Interior durà a terme les actuacions de comprovació de la justificació de la subvenció, d'acord amb el que disposa l'article 169 i concordants de la Llei 1/2015, de 6 de febrer, d'hisenda pública, del sector públic instrumental i de subvencions.  
  
2. La liquidació de l'import de la subvenció corresponent al període certificat s'efectuarà, amb una comprovació administrativa prèvia, mitjançant una transferència al CVCA dins del mes natural següent al de la presentació del certificat.  
  
Onzena. Justificació de l'aplicació dels fons percebuts  
  
1. Les entitats beneficiàries presentaran el mes de gener de 2025, davant de la Direcció General d'Atenció a les Víctimes i Accés a la Justícia, la justificació de l'aplicació de fons percebuts, de conformitat amb l'article 30.2 de la Llei 38/2003, de 17 de novembre, mitjançant una memòria d'actuació justificativa del compliment de les condicions imposades en la concessió de la subvenció. També es presentarà una memòria econòmica justificativa de les despeses subvencionades.  
  
El compte justificatiu estarà conformat per les memòries d'actuació i les memòries econòmiques corresponents als consells autonòmics i a cada un dels col·legis professionals que el constituïxen.  
  
2. La memòria d'actuació comprendrà els aspectes següents:  
a) Relació, nombre i import total d'actuacions subvencionables realitzades, diferenciades per tipus d'actuació subvencionable.  
b) Quantitat distribuïda a cada col·legi, diferenciada per tipus d'actuació subvencionable.  
c) Relació d'actuacions realitzades per cada persona professional de l'advocacia, amb la indicació de l'import abonat per cada actuació.  
3. La memòria econòmica abreujada inclourà una relació classificada de les despeses de l'activitat per concepte i import.  
4. Les memòries d'actuació i memòries econòmiques, i les relacions, hauran d'estar firmades per la persona representant del CVCA i de cada col·legi professional de l'advocacia que tinguen capacitat legal per a això de conformitat amb el que es preveu en els estatuts respectius.  
  
5. A l'efecte del qual s'establix en l'apartat dihuité, número 2, B, de l'Acord de 24 d'agost de 2012, del Consell, pel qual es determinen els aspectes addicionals a comprovar per la Intervenció en l'exercici de la fiscalització de la despesa (DOGV 6849, 28.08.2012), i amb la finalitat que l'òrgan gestor puga expedir el certificat que preveu este apartat, el CVCA, i els seus col·legis professionals hauran de presentar, en tot cas, una còpia de les factures de les despeses efectuades, d'acord amb el que s'establix en el Reial decret 1619/2012, d'1 de desembre, pel qual s'aprova el Reglament pel qual es regulen les obligacions de facturació, o documents de valor probatori equivalent en el tràfic mercantil o amb eficàcia administrativa incorporats en la relació a la qual es fa referència en l'apartat b del punt 2, i la documentació acreditativa del pagament.  
  
  
  
Secció tercera  
Altres disposicions comunes  
  
Dotzena. Pagament de l'últim bimestre de l'any 2024.  
De conformitat amb l'article 39.5.c de la Llei 1/2015, i el procediment establit reglamentàriament, les actuacions i despeses d'organització i funcionament subvencionables en el marc d'esta resolució que s'hagen realitzat en els mesos de novembre i desembre podran subvencionar-se amb càrrec als pressupostos de l'exercici 2025, sempre que hi haja crèdit suficient i adequat.  
  
Tretzena. Protecció de dades personals.  
Per a desenvolupar les actuacions objecte de la present resolució i en relació amb el tractament de les dades personals que requerixen les parts, s'observarà en tot moment el que disposa el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades, i pel qual es deroga la Directiva 95/46/CE, així com el que disposa la Llei orgànica 3/2018, de 5 de desembre, de protecció de dades de caràcter personal, i les disposicions dictades en el seu desplegament.  
  
Catorzena. Dret de la competència.  
Estes subvencions no tenen el caràcter d'ajuda d'estat a què es referix l'article 107.1 del Tractat de funcionament de la Unió Europea, atés que l'ajuda pública concedida, per la seua naturalesa, no suposa un avantatge econòmic, i no falseja ni pot falsejar la competència ni els intercanvis comercials entre estats membres. En conseqüència, queda exempta de l'obligació a què es referix l'article 3.1 del Decret 128/2017, de 29 de setembre, del Consell, que regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
  
  
Quinzena. Reintegrament.  
De conformitat amb el que establix l'article 172 de la Llei 1/2015, pertocarà reintegrar les quantitats percebudes en els supòsits i pels subjectes obligats que es determinen en este article i en la normativa bàsica estatal.  
  
Contra esta resolució, que posa fi a la via administrativa, s'hi pot interposar un recurs contenciós administratiu en el termini de dos mesos, comptats des de l'endemà de la publicació en el Diari Oficial de la Generalitat Valenciana, davant del Tribunal Superior de Justícia de la Comunitat Valenciana, d'acord amb el que establixen els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, o un recurs potestatiu de reposició davant del mateix òrgan que haja dictat l'acte en el termini d'un mes, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això, sense perjuí que s'hi puga interposar qualsevol altre recurs dels previstos en la legislació vigent.  
  
València, 15 de febrer de 2024.- La consellera de Justícia i Interior: Elisa María Núñez Sánchez.